J. Brocka, poslanec: (2009-10-28):
Ale predsa len niekoľko poznámok k stanovisku vlády, ktoré tlmočil podpredseda vlády minister Mikolaj. Prosím vás, niečo nesedí v stanovisku vlády. Tak predseda vlády požiada Najvyšší kontrolný úrad, aby opäť skontroloval účelnosť využitia prostriedkov z nástenkového tendra, Najvyšší kontrolný úrad ešte ani nezačal kontrolu a v stanovisku vlády, ktoré schválila dnes, je napísané: „Vláda SR je presvedčená, že minister výstavby a regionálneho rozvoja neporušil zákon a že pod jeho vedením bude rezort riadne plniť úlohy zverené mu v súvislosti s čerpaním fondov“ a tak ďalej. Prosím vás, alebo si niektorí členovia vlády sedeli na ušiach, alebo si stúpajú po jazyku. Minimálne predseda vlády. Tak nariadil kontrolu, kontrola druhá, opakovaná ešte neprebehla a už je tu stanovisko vlády, že pán minister neporušil zákon. Ja viem, aké je vysvetlenie. Teda spomínal ešte aj kolega Lipšic, že aj iný člen vlády minister Jahnátek vydal stanovisko, v ktorom sa vyjadruje k nástenkovému tendru tak, ako opozícia alebo ako to vnímajú aj ostatní občania. Ale... (Reakcia z pléna.) Áno. Prosím vás, toto nie je stanovisko vlády, aj keď to schválili. Toto je stanovisko, ktoré si pripravil sám minister Štefanov alebo tí ľudia, ktorí mu dávajú na podpis materiály, takto to prišlo do vlády, takto to vláda schválila. Je mi ľúto, že ministri, ktorí za toto hlasovali, tak si ten návrh ani neprečítali. Ďalšia moja poznámka k vystúpeniu kolegu Rafaja. Ja som aj vo faktickej už reagoval, ale to, čo som nestihol vtedy povedať. Pán kolega Rafaj, toto nie je súdne pojednávanie. Vy ste sa tak pustili do obhajoby pána ministra, ako keby sme ho my súdili a chceli odsúdiť a poslať do basy. Nie, o tom rozhodujú iné orgány na Slovensku. My tu vyvodzujeme jeho politickú zodpovednosť a jeho politická zodpovednosť za tento škandalózny tender je neodškriepiteľná. Ak sa vám zdá, že stále hovoríme o tom istom, my nehovoríme o tom istom. Keď sme prvýkrát odvolávali jeho predchodcu, tak ešte nebolo jasné stanovisko Európskej komisie, že ani cent, ani euro z tých 360 alebo 11,6 mil. eur, že nepreplatí. To je dnes nová skutočnosť. Aj to je nová skutočnosť, že Úrad boja proti korupcii v Európskej únii (OLAF) prešetruje tento tender, nielen orgány na Slovensku činné v trestnom konaní. No, ak ste hovorili o tom, že chceme vás vytesniť ako Slovenskú národnú stranu na okraj politických strán, veď vy sa sami vytesňujete, pán kolega. Naozaj. A ten recept, ktorý vám tu spomíname už častokrát, že ako sa nevytesniť na okraj politických strán, no prestaňte kradnúť. Naozaj, prestaňte kradnúť, teda prostredníctvom (potlesk) vašich nominantov. A to je jedno, že či hovoríme o ministrovi Štefanovovi. Aj minister Mikolaj má, vy to hovoríte, že maslo na hlave. Tie notebooky, ktoré ste nakupovali, tisíce notebookov pre učiteľov za tisíc eur a mohli byť aj za šesťsto, no to je ďalší prípad vášho ministra, ako nakladá s verejnými financiami. Alebo ďalší minister, o emisiách, viackrát aj vy ste spomínali, aj pán minister Štefanov pochopil svoje vystúpenie ako skladanie účtov za to, čo urobil vo svojom rezorte, program zatepľovania. No mohli ste dvakrát toľko bytov zatepliť, keby ste emisie nepredali tak korupčne, teda váš nominant, váš minister. Pán kolega, takže politická zodpovednosť. Kolega Janiš rozvinul naše argumenty, prečo aj Úrad pre verejné obstarávanie v tejto kauze by mal tu sedieť, a teda minimálne jeho zástupca, lebo naozaj to správanie Úradu pre verejné obstarávanie je veľmi, veľmi podozrivé. Nakoniec celá obhajoba aj ministra, alebo ministerstva, ktorá chce spochybniť podanie skupiny poslancov, je, že nie je pravda, že minister porušil zákon o verejnom obstarávaní a odvolávajú sa na stanovisko Úradu pre verejné obstarávanie. No, to sa vám teraz hodí alebo by sa vám to hodilo, vám, lebo vy argumentujete vždycky inak. Zaujalo ma vystúpenie pána poslanca Rydla aj preto, že mal pocit, že ho poslanec Lipšic nepochopil. Pán kolega Rydlo, ja som vás pochopil. Ja som vás pochopil, aj tú vašu výzvu, že tešme sa z toho teraz, že máme samostatný štát, to je podstatné. No, pán kolega, vám to možno stačí. Vám to možno stačí, ale ja vám za seba musím povedať, že ja som v tejto krajine bol slobodný aj v bývalom komunistickom režime a mne to nestačí a ja som presvedčený, že na Slovensku je väčšina takých ľudí, ktorí od exekutívy, od ministrov vo vláde alebo na nich majú oveľa prísnejšie kritériá a záleží im na tom, ako oni spravujú peniaze daňových poplatníkov. To ja považujem rovnako za podstatné ako samostatnú Slovenskú republiku. A nakoniec je to aj v rozpore so sľubom nielen poslanca, ale aj ministra slovenskej vlády, ak oni obhajujú nie verejný záujem, ale osobný záujem alebo nejakej úzkej skupiny vašich mecenášov. Páni, posledná poznámka k pánovi ministrovi. Pán minister, o zatepľovaní som sa už zmienil jednou vetou, že dvakrát toľko, ak by emisie váš kolega predal tak, ako sa predávali v tom čase za normálne trhové, štandardné ceny, ste mohli dvakrát toľko bytov zatepliť. Ale ma zaujala tá výzva, čím ste začali, že prestaňme traumatizovať slovenskú spoločnosť. Pán minister, vy ste vtipný človek. Teda mne sa kýchlo, keď ste to povedali, ale ak si vy myslíte, že moja chrípka je dôkazom toho, že vy máte pravdu v prípade nástenkového tendra, tak ste na veľkom omyle. Vy ste drzý, pán minister, vy nie ste vtipný. (Potlesk.) A preto moja výzva, lebo to je vážne. Pán minister, odstúpte, odstúpte zo svojej funkcie a táto snemovňa vám nemusí opäť vyslovovať nedôveru. Ďakujem za vašu pozornosť. (Potlesk.)